b'\n_START_ARTICLE_\nSonja J\xc3\xb3gvansd\xc3\xb3ttir\n_START_PARAGRAPH_\nSonja Jo. J\xc3\xb3gvansd\xc3\xb3ttir (f\xc3\xb8dt 9. november 1977 i T\xc3\xb3rshavn) er en f\xc3\xa6r\xc3\xb8sk journalist, organisator og politiker, som indtil 16. september var medlem af Javna\xc3\xb0arflokkurin. Hun er en fremtr\xc3\xa6dende fortaler for homoseksuelles rettigheder p\xc3\xa5 F\xc3\xa6r\xc3\xb8erne og var med til at etablere LGBT F\xc3\xa6r\xc3\xb8erne i 2011. Den 1. september 2015 blev hun den f\xc3\xb8rste f\xc3\xa6ringer, som er erkl\xc3\xa6ret homoseksuel, som blev valgt i Lagtinget.\n_START_SECTION_\nBaggrund\n_START_PARAGRAPH_\nJ\xc3\xb3gvansd\xc3\xb3ttir er opvokset i bygden Fuglafj\xc3\xb8r\xc3\xb0ur i den nord\xc3\xb8stlige del af F\xc3\xa6r\xc3\xb8ernes n\xc3\xa6stst\xc3\xb8rste \xc3\xb8 Eysturoy. Hun er student fra Stundentask\xc3\xbalin \xc3\xa1 Kambsdali i 1997 og har en Master of Arts med honours i statskundskab fra University of Edinburgh, 2002; derudover har hun taget kurser p\xc3\xa5 kandidatniveau i forvaltning p\xc3\xa5 RUC 2004-2005._NEWLINE_Hun er initiativtager til og koordinator for SAMTAK, en paraplyorganisation for den f\xc3\xa6r\xc3\xb8ske fagbev\xc3\xa6gelse 2006; stagiaire og sagsbehandler ved den f\xc3\xa6r\xc3\xb8ske EU-repr\xc3\xa6sentation 2005-06; journalist ved avisen Dimmal\xc3\xa6tting, 2002-04 og 2005 og siden freelancejournalist, samt kommunikationsr\xc3\xa5dgiver for diverse interesseorganisationer. Hun har bl.a. arbejdet for Dimmal\xc3\xa6tting, homomagasinet CPH Proud og ligestillingsn\xc3\xa6vnet p\xc3\xa5 F\xc3\xa6r\xc3\xb8erne (Javnst\xc3\xb8\xc3\xb0unevndin). Desuden har hun udf\xc3\xb8rt frivilligt arbejde om emner som social ulighed, ligestilling og homoseksualitet i en r\xc3\xa6kke sammenh\xc3\xa6nge._NEWLINE_J\xc3\xb3gvansd\xc3\xb3ttir lever i fast parforhold med tidligere kulturminister Annlis Bjarkhamar.\n_START_SECTION_\nPolitisk karriere\n_START_PARAGRAPH_\nJ\xc3\xb3gvansd\xc3\xb3ttir blev indvalgt i Lagtinget ved valget i 2015, som den f\xc3\xb8rste erkl\xc3\xa6rede homoseksuelle med 1021 personlige stemmer, hvilket var n\xc3\xa6stflest blandt Javna\xc3\xb0arflokkurins kandidater og tredjeflest af alle, kun overg\xc3\xa5et af lagmand Aksel V. Johannesen og H\xc3\xb8gni Hoydal, formand for Tj\xc3\xb3\xc3\xb0veldi. Da koalitionsaftalen blev underskrevet den 14. september mellem Javna\xc3\xb0arflokkurin, Tj\xc3\xb3\xc3\xb0veldi og Frams\xc3\xb3kn, m\xc3\xb8dte hun ikke op. \xc3\x86gteskabsloven var ikke n\xc3\xa6vnt i koalitionsaftalen. Dagen efter blev de nye ministres navne offentliggjort, men J\xc3\xb3gvansd\xc3\xb3ttir var ikke blandt dem. Omkring midnat mellem den 15. og 16. september 2015 skrev hun p\xc3\xa5 sin Facebook-profil, at hun havde meddelt lagmanden, at hun ikke l\xc3\xa6ngere \xc3\xb8nskede at v\xc3\xa6re medlem af Javna\xc3\xb0arflokkurin, n\xc3\xa5r partiet blokerede for, at \xc3\xa6ndringer i \xc3\xa6gteskabsloven blev en del af koalitionsaftalen, og \xc3\xa6gteskabsloven slet ikke blev n\xc3\xa6vnt. Hun sagde bl.a. (oversat til dansk): "Jeg kan ikke v\xc3\xa6re en del af et parti, hvor der er en homofobisk holdning hos nogle f\xc3\xa5, som bestemmer, n\xc3\xa5r der er tale om en minoritets rettigheder." Den 24. september 2015 indleverede hun sammen med tre andre lagtingskvinder: Bj\xc3\xb8rt Samuelsen, Tj\xc3\xb3\xc3\xb0veldi, Kristianna Winther Poulsen, Javna\xc3\xb0arflokkurin, og Hanna Jensen, Frams\xc3\xb3kn, et lovforslag om \xc3\xa6ndringer af \xc3\xa6gteskabsloven. Hovedform\xc3\xa5let med \xc3\xa6ndringerne er at tillade to af samme k\xc3\xb8n at indg\xc3\xa5 \xc3\xa6gteskab med hinanden. Dermed er medlemmer af alle tre regeringspartier med til at fremstille forslaget om lov\xc3\xa6ndring af \xc3\xa6gteskabsloven.'